《题徐贲眠云轩图用高季迪韵》
清代·弘历

明季能诗家，孰与渤海俦。偶然披此图，喜复晤青邱。

纱幮对快晴，爽风荡轻裯。胡乃滃勃云，不离几案头。

妙哉施可堂，眠云意何悠。幼文图成之，老笔殊难侔。

昔读大全集，旷若乘虚舟。末由涉其籓，如望沧瀛洲。

是诗久成诵，叫绝杯屡浮。乃今见手迹，动我逸兴幽。

由来出伦材，美备原可求。诗情鸟云飞，字法龙空游。

适然成三绝，展卷不忍收。曾闻白云亭，高躅传郭休。

亦越浮云诗，閒澹忆苏州。古人渺其远，谁能胜一筹。

正如彼行云，踪迹难延留。云留固已佳，与之偕由由。

云去亦云得，绝无得失愁。虚堂清昼閒，无梦寻庄周。

拈来一赓韵，讵论工与不。惟以纪时日，乾隆丙寅秋。